徐玑
登三层楼与王仲言联句
南州冬日佳，风和霜气收。
出门访良友，散策寻清游。
负郭有野趣，荒草带寒流。
信步任所止，款扉得深幽。
初若隐者居，忽上云中楼。
搅以三层颠，恍与万象浮。
绿野宽作围，青山远相蟉。
凌然欲轻举，久乃思冥搜。
团团荔枝林，往往业叶稿。
时于阴木间，略见碧瓦沟。
苍然晚烟集，红者枫树头。
原立思转赊，顾盼目不周。
何意城中身，而对海上州。
要须千幅尽，未可一语酬。
时已梅萼春，景迈浙水秋。
远地得心赏，良会非宿筹。
黄柑况可餐，绿酒方出篘。
十年真契阔，再见方绸缪。
矧兹天一方，无异水上沤。
把笺不知暮，论文殊未休。
俄惊庭叶落，始觉昏鸦投。
独怜下弦月，未挂初旬钩。
绝景尚可揖，归途谅匪修。
何当雁荡间，相与老一丘。